Der Mani Matter (* 4. Ougschte 1936 z Herzogenbuchsee, † 24. Novämber 1972 i de Nöchi vo Kilchberg ZH) isch e Bärner Liedermacher gsy. Offiziell het är Hans-Peter Matter gheisse. Är isch z Bärn ufgwachse u het Jurischt glehrt. Mit sälbergschribnige Bärner Chansons isch er näbebrueflech i Chlytheater und im Radio ufträtte (am Aafang als Mitglid vo de Berner Troubadours) und isch drmit zimlech erfolgrîch gsî. Am 24. Novämber 1972 isch er ufem Wäg zumene Konzert z Rapperschwil bimenen Outounfall um ds Läbe cho.